《题赋金银山送萧茂才之遂江并柬周用性》
元代·刘崧

金银两山蔚参差，我昔西游曾见之。石台照耀落日紫，下映流水光离离。

干戈苍茫隔烟雾，清秋送子山中去。沦落同悲雁塔人，登临更赋龙门句。

水北山人须鬓苍，十年寄书不得将。君去相寻定相得，却望两山心恻恻。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。